Urmareste Modifică dimensiunea fontului: Play

Bucureşti, 20 mar /Agerpres/ - Premierul Dacian Cioloş afirmă că deputatul PNL Daniel Zamfir are "o abordare populistă" în scrisoarea deschisă privind legea dării în plată şi subliniază că, pentru a fi "cu adevărat aplicabilă (şi nu atacabilă în justiţie) şi să fie în interesul clienţilor", actul normativ "are nevoie de adaptări".



"Domnul deputat are din păcate o abordare populistă prin această poziţie. Am spus de la început că susţin legea dării în plată şi am spus-o şi direct băncilor. Însă această lege trebuie să ţină cont de adevăratele cazuri sociale, de familiile care şi-au cumpărat pe credit o locuinţă, şi nu de speculatorii imobiliari. Asta este poziţia Guvernului. Nu ştiu cine este cel care face intoxicare. Guvernul vrea o lege funcţională şi nu populistă. Băncile au clar o lecţie de învăţat în relaţia lor cu clienţii. Dar pentru ca legea dării în plată să fie cu adevărat aplicabilă (şi nu atacabilă în justiţie), şi să fie în interesul clienţilor, ea are nevoie de adaptări", a scris Cioloş, duminică seara, într-un comentariu la o postare pe pagina sa de Facebook.



Reacţia sa vine după ce deputatul PNL Daniel Zamfir i-a solicitat, într-o scrisoare deschisă, să oprească "minciuna, intoxicarea şi abuzul" împotriva legii dării în plată, susţinând că premierul, în loc să servească interesele cetăţenilor români, ''serveşte interesele unor bancheri străini''.



"Opriţi minciuna, intoxicarea şi abuzul împotriva legii dării în plată şi, pe cale de consecinţă, împotriva sutelor de mii de familii din România care aşteaptă această lege sufocate de credite pe care nu le mai pot plăti nu din cauza lor, nu din rea-voinţă, ci din cauza crizei, produselor mincinoase vândute de bănci, clauzelor abuzive din contracte şi lipsei de supraveghere a Băncii Naţionale. Dumneavoastră, premierul României, aţi ales să serviţi interesele unor bancheri străini care, în a doua cea mai săracă ţară din Europa, au făcut profit dublu faţă de media europeană, în loc să serviţi demn interesele celor care cu adevărat aveau nevoie să fie reprezentaţi de dvs: cetăţenii României! În timp ce o mână de bancheri s-au ales cu bonusuri, sute de mii de familii de români au viitorul sub spectrul ruinei", afirmă Zamfir, în scrisoare. AGERPRES/(AS - editor: Andreea Rotaru)